b'\n_START_ARTICLE_\nNavadna bodika\n_START_SECTION_\nOpis\n_START_PARAGRAPH_\nDrevo navadne bodike zraste do vi\xc5\xa1ine 10 m in ima gladko lubje, ki je pri mladih rastlinah zeleno, pri starej\xc5\xa1ih pa sivo. Zimzeleni usnjati listi so ovalni ali elipsasti, njihov rob pa je nazob\xc4\x8dan in ima ostre bodice. Po zgornji strani imajo povo\xc5\xa1\xc4\x8den videz, spodnja stran pa je svetlej\xc5\xa1a in bolj hrapava. Kro\xc5\xa1nja drevesa je piramidaste oblike._NEWLINE_Cvetovi drevesa so enospolni, majhni in bele barve na kratkih pecljih. Iz oplojenih cvetov se razvijejo majhne jagode rde\xc4\x8de barve, ki imajo na \xc4\x8dloveka odvajalni u\xc4\x8dinek, pri zau\xc5\xbeitju velikega odmerka pa so celo strupene. V jagodi so \xc5\xa1tiri semena, s katerimi se rastlina razmno\xc5\xbeuje._NEWLINE_Les je trd in obstojen, zato so ga v\xc4\x8dasih uporabljali namesto ebenovine, saj je njegova struktura podobna. Bela barva lesa je primerna za nanose razli\xc4\x8dnih barv. Iz lesa navadne bodike se izdeluje \xc5\xa1ahovske figure in ro\xc4\x8daje posod v katerih se stre\xc5\xbee vro\xc4\x8de napitke in hrano, saj les dobro prena\xc5\xa1a visoke temperature._NEWLINE_Skorja drevesa vsebuje veliko tanina in gost lepljiv sok iz katerega so v\xc4\x8dasih kuhali\xc2\xa0\xc2\xbbpti\xc4\x8dji lim\xc2\xab\xc2\xa0za limanice.\n_START_SECTION_\nRaz\xc5\xa1irjenost\n_START_PARAGRAPH_\nNavadna bodika slabo prena\xc5\xa1a apnena tla in ima rada vla\xc5\xbene lege. Uspeva v srednji in ju\xc5\xbeni Evropi vse do Kavkaza, na jugu pa jo najdemo od Irana do Severne Afrike. Razmno\xc5\xbeuje se s semeni in potaknjenci._NEWLINE_Kasneje so navadno bodiko za\xc4\x8deli saditi na Novi Zelandiji, hladnej\xc5\xa1ih predelih Avstralije, v Severni Ameriki in na severovzhodnem Pacifiku, kjer je kmalu postala zelo raz\xc5\xa1irjena in je za\xc4\x8dela ogro\xc5\xbeati naravno ravnovesje gozdov.'